Washington: Novi korak Pjongjanga u krivom smjeru (12/01/03) - 2003-01-12
"Obnavljanje raketnih proba samo će dodatno izolirati Sjevernu Koreju"
Administracija predsjednika Busha priopćila je da će sjevernokorejska prijetnja o ponovnom pokretanju testiranja balističkih raketa samo dodatno izolirati tu zemlju. Američki dužnosnici kažu da Pjongjang nije ublažio zabrinutost oko njegovog programa za proizvodnju nuklearnog oružja. Dužnosnici Bijele kuće kažu da će prijetnja Sjeverne Koreje da će okončati moratorij na raketne probe samo dodatno distancirati Pjongjang od međunarodne zajednice. Sjeverna je Koreja jučer naznačila da razmatra ponovno pokretanje testiranja raketa, nakon što je odlučila povući se iz Sporazuma o neširenju nuklearnog oružja. Sjevernokorejski dužnosnici koji su razgovarali s bivšim američkim veleposlanikom u Ujedinjenim narodima Billom Richardsonom, poručili su da njihova zemlja ne namjerava proizvoditi atomsko oružje. Glasnogovornica State Departmenta Nancy Beck izjavila je da se na tim neformalnim razgovorima nije govorilo o niti jednom pitanju koje izaziva zabrinutost u vezi sa sjevernokorejskim nuklearnim programom. Prema njenim riječima, moguće pokretanje raketnih proba pokazuje da Pjongjang nastavlja “poduzimati korake u krivom smjeru”. Gospođa Beck kazala je da su sjevernokorejski dužnosnici ipak iskazali spremnost da pokrenu službene razgovore. Glasnogovornica State Departmenta ponovila je, međutim, stav Washingtona da se neće pregovarati o američkim zahtjevima da Sjeverna Koreja odustane od svojeg nuklearnog programa. Sjevernokorejski veleposlanik u Ujedinjenim narodima kazao je da američka ponuda o razgovorima, ali ne i o pregovorima, nije iskrena.